/* KOM/2011/0907 lopullinen */ KOMISSION KERTOMUS EUROOPAN PARLAMENTILLE JA NEUVOSTOLLE SEURANTAKERTOMUS TOISEN SUKUPOLVEN SCHENGENIN TIETOJÄRJESTELMÄN (SIS II) KEHITTÄMISESTÄTammikuu 2011 – kesäkuu 2011





SISÄLLYSLUETTELO 1. Johdanto 3 2. Hankkeen tilanne 3 2.1. Edistyminen viitejaksolla 3 2.2. Tekniset puitteet hankkeen päättämistä varten 4 2.3. Toisen välitavoitetestin valmistelut 4 2.4. Kattavan testin valmistelut 5 2.5. Siirtymisen valmistelut 5 2.6. SIS II -verkko 7 2.7. Operatiivinen hallinnointi 7 2.8. Turvallisuus 7 3. Hallinnointi 8 3.1. Rahoitusvaikutukset 8 3.2. Hankkeen hallinnointi 10 3.2.1. SIS II -ohjelman hallintoneuvosto 10 3.2.2. SIS-VIS-komitea (SIS II) 10 3.2.3. Kansalliset suunnittelutoimet ja niiden koordinointi 11 3.2.4. Neuvosto 11 3.2.5. Euroopan parlamentti 11 4. Seuraavan kertomuskauden ensisijaiset tavoitteet 11 5. Päätelmät 12 1. Johdanto Tässä seurantakertomuksessa kuvataan työtä, jota vuoden 2011 ensimmäisellä puoliskolla on tehty toisen sukupolven Schengenin tietojärjestelmän (SIS II) kehittämiseksi ja siirtymisen valmistelemiseksi SIS 1+ -järjestelmästä SIS II:een. Kertomus esitetään neuvostolle ja Euroopan parlamentille siirtymisestä Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) annetun neuvoston asetuksen (EY) N:o 1104/2008 ja samasta asiasta tehdyn neuvoston päätöksen 2008/839/YOS 18 artiklan mukaisesti. 2. HANKKEEN TILANNE 2.1. Edistyminen viitejakso lla Lokakuussa 2010 pitämässään kokouksessa oikeus- ja sisäasioiden neuvosto otti huomioon SIS II:n käyttöönottoa koskevan uuden kokonaisaikataulun ja talousarvion sekä kehotti sidosryhmiä hyödyntämään saavutettua edistystä ja ryhtymään tarvittaviin toimiin hankkeen toteuttamisen varmistamiseksi. Sen jälkeen kun neuvoston päätelmät hyväksyttiin lokakuussa 2010, kaikki sidosryhmät ovat kaikin tavoin pyrkineet varmistamaan SIS II -järjestelmään kuuluvien osiensa valmistumisen. SIS II -keskusjärjestelmän ajantasaistetun version tekninen kehittäminen etenee aikataulussa, ja sekä keskusjärjestelmää että jäsenvaltioiden järjestelmiä testataan kattavasti. Kaikista mahdollisista ongelmista keskustellaan sidosryhmien kanssa, jotta riskejä voidaan käsitellä ja vähentää jo varhaisessa vaiheessa. Vuoden 2010 loppupuolella tehty sopimus lopullisista teknisistä eritelmistä, joiden avulla hallitaan keskusjärjestelmän ja kansallisten järjestelmien välistä vuorovaikutusta, oli edellytys hankkeen teknisen kehityksen päättämiselle. Eritelmien hyväksyntämenettely saatiin päätökseen. Sopimus kehitystyöstä vastaavan päätoimeksisaajan kanssa tehtiin 29. marraskuuta 2010. Sopimukseen sisältyivät SIS II -järjestelmän hyväksytyt lopulliset ajantasaistetut vaatimukset. Tämän kertomuskauden alussa jäsenvaltioille tähdennettiin seuraavia kahta ongelmaa: a) SIS 1+ -testiympäristön saatavuus ja b) jäsenvaltioiden valmius osallistua laajennettuun yhteensopivuustestaukseen. Koska nämä ongelmat havaittiin jo varhain, niihin liittyviä riskejä voitiin ryhtyä pienentämään yhteisin toimin. Kehitysvaiheessa sekä keskusjärjestelmä että kansalliset järjestelmät päivitettiin vastaamaan uusia eritelmiä. Tämän vaiheen jälkeen sidosryhmät aloittivat testaustoimet. - Päivitetyn järjestelmän lopullinen hyväksyntätestaus (FAT-testi) onnistui keskusjärjestelmän osalta. - Kansallisten järjestelmien osalta ensimmäiset yhteensopivuustestit, joilla todennetaan keskusjärjestelmän ja kansallisten järjestelmien välinen yhteensopivuus, aloitettiin huhtikuussa. Hanke etenee ongelmitta myönteisessä ja rakentavassa ilmapiirissä. 2.2. Tekniset puitteet hankkeen päättämistä varten Lisälaitteisto käyttöönottoa varten Itävallassa sijaitsevaa keskusyksikön varmuusjärjestelmää varten tarvittava lisälaitteisto toimitettiin kokonaisuudessaan suunnitellun mukaisesti. Uudet laitteet keskusjärjestelmää varten oli toimitettu Strasbourgiin 17. joulukuuta 2010, ja loput laitteet keskusjärjestelmää varten toimitettiin Strasbourgiin 25. tammikuuta 2011. Kansallisten SIS II -järjestelmien kehitys Komissio lähetti jäsenvaltioille 22. joulukuuta 2010 kirjeen, jossa se vahvisti rajapinnan määrittelyasiakirjan (ICD) version 3.0 lopullisen ja pysyvän statuksen. Tämä versio on viiteasiakirja, jonka mukaisesti sekä keskusjärjestelmä että kansalliset järjestelmät on toteutettava. Jäsenvaltioita kehotettiin ryhtymään tarvittaviin toimiin, jotta SIS II -järjestelmää koskevat kansalliset kehitystoimet ja testauksen suunnittelu saataisiin valmiiksi keskusjärjestelmän virallisia, toukokuussa 2011 aloitettuja testejä varten. Testit Testausta käsittelevä työpaja järjestettiin 11. ja 12. tammikuuta 2011, ja siinä keskityttiin testaussuunnitelmaan ja testausstrategiaan. Testejä käsittelevä neuvoa-antava työryhmä käsitteli 25. tammikuuta 2011 viimeiset jäsenvaltioiden antamat huomautukset SIS II -testausstrategiaehdotuksesta. Tämän ansiosta komissio saattoi toimittaa SIS II -testaussuunnitelman sekä SIS II -järjestelmän testausstrategia-asiakirjaa koskevan ehdotuksen SIS–VIS-komitealle hyväksyttäväksi 23. helmikuuta 2011. Komitea antoi asiakirjoista myönteisen lausunnon. Yhteensopivuustestausta varten on käytettävissä kahdeksan testiympäristöä. Tämä tarkoittaa sitä, että jäsenvaltiot voivat toteuttaa testit neljän ryhmissä, joista kukin sisältää enintään kahdeksan jäsenvaltioita. Testausvaiheen alussa havaittiin joitakin ongelmia jäsenvaltioiden jakamisessa tasaisesti testausryhmiin. Ensimmäiset yhteensopivuustestauksen epäviralliset osat aloitettiin kokonaisaikataulun mukaisesti ryhmän 1 osalta 12. huhtikuuta 2011 ja viralliset osat 23. kesäkuuta 2011. Yhteensopivuustestauksen avulla jäsenvaltiot voivat osoittaa, että niiden päivitetyt kansalliset järjestelmät vastaavat rajapinnan määrittelyasiakirjan version 3.0 vaatimuksia. Loput kolme ryhmää toteuttavat testit peräkkäin vuoden 2011 loppuun mennessä. Jos jäsenvaltiot eivät voi toteuttaa testejä suunnitellun mukaisesti, se voi vaikuttaa hankkeen kokonaisaikatauluun, joka on ilmoitettu neuvostolle lokakuussa 2010. Tämän ongelman tiedostaen ja ensimmäisestä ryhmästä saatujen kokemusten perusteella komissio ja SIS II -työryhmä tekivät tiivistä yhteistyötä varmistaakseen, että aikataulun vapaita aikoja käytetään mahdollisimman joustavasti, jotta testausaikatauluja voidaan mukauttaa jäsenvaltioiden testausvalmiuksissa pienellä varoitusajalla tapahtuviin muutoksiin. 2.3. Toisen välitavoitetestin valmistelut Ohjelman hallintoneuvoston jäsenet ja komissio aloittivat toisen välitavoitetestin valmistelut. Tätä varten on laadittava vaatimukset sisältävä asiakirja, johon toisen välitavoitetestin suunnittelukuvaukset perustuvat seuraavalla kertomuskaudella. 2.4. Kattavan testin valmistelut Hallintoneuvoston jäsenten ja Schengen-asioita käsittelevän neuvoston työryhmän teknisten neuvonantajien (SIS-TECH) kokous pidettiin Strasbourgissa 8. helmikuuta 2011. Kokouksessa käsiteltiin kattavaan testiin liittyviä toimia siirtymissäädösten mukaisesti[1]. Siinä selvennettiin ja päätettiin asioita, kehitettiin mahdollisia ratkaisuja merkittäviin ongelmiin sekä sovittiin moniin osa-alueisiin liittyvistä toimenpiteistä ja aikatauluista. 2.5. Siirtymisen valmistelut Muuntimen testaus Jotta siirtyminen SIS 1+ -järjestelmästä SIS II:een onnistuisi, perustetaan väliaikainen siirtymäarkkitehtuuri. Kyseinen arkkitehtuuri tulee sisältämään muuntimen, jonka tarkoituksena on muuntaa tietoa nykyisen C.SIS-järjestelmän ja SIS II -keskusjärjestelmän välillä kumpaankin suuntaan ja synkronoida C.SIS-järjestelmä ja SIS II -keskusjärjestelmä, kunnes jäsenvaltiot pystyvät siirtymään uuteen järjestelmään[2]. Tällaista siirtymäarkkitehtuurin keskeistä osaa on testattava perusteellisesti. Tätä varten tarvitaan SIS 1+ -testausympäristö. Oli oletettu, että testaukseen käytettäisiin C.SIS-järjestelmän nykyistä testausympäristöä. Vuoden 2010 lopussa Ranska kuitenkin ilmoitti komissiolle, että näille testeille tarkoitettu ympäristö ei ole enää käytettävissä, koska sitä tarvittiin SIS 1+ -järjestelmän päivitystä varten, joka oli viivästynyt. SIS 1+ -järjestelmän testausympäristön käytettävyyteen liittyvä ongelma määritettiin kriittiseksi riskiksi SIS II -järjestelmän kokonaisaikataulun kannalta. Tämän ongelman vaikutusten lieventämiseksi komissio ja Ranskan viranomaiset keskustelivat käytännön toimintavaihtoehdoista, joihin kuului myös nykyisessä ympäristössä käytettävissä olevien testausaikojen määrittäminen, jotta kyseistä ympäristöä voitaisiin käyttää SIS II -järjestelmän testaukseen vapaina aikoina. Testauksen intensiivisyyden ja keston vuoksi kävi lopulta ilmi, että tarkoitukseen varta vasten kehitetty testausympäristö on ainoa järkevä vaihtoehto. Komissio ja hallintoneuvosto ryhtyivät etsimään varautumisratkaisua. Analyysi osoitti, että ainoa toimiva vaihtoehto on ostaa uusi SIS 1+ -testausympäristö (nykyisen SIS I+ -järjestelmän toimittajalta). Tässä tarvittiin tiivistä yhteistyötä Ranskan kanssa, sillä ranskalainen tekninen henkilöstö pystyi parhaiten määrittämään tarkat vaatimukset tarvittavalle laitteistolle ja varmistamaan, että uusi testausympäristö voidaan kaikilta osin mukauttaa toiminnassa olevaan SIS 1+ -järjestelmään ja siihen myöhemmin tehtäviin muutoksiin. Tämä varautumisratkaisu vaikuttaa pakostakin sekä talousarvioon että aikatauluun. - Aikataulun osalta uuden testausympäristön käyttöönotto kestää 19 viikkoa. Tämä ajanjakso otettiin huomioon kokonaisaikataulussa toteuttamalla toimia rinnakkain hankkeen nykyisten tehtävien kanssa. Melko pitkä toimitusaika johtui siitä, että testausympäristön ainoa toimittaja piti SIS 1+ -järjestelmän päivitystä etusijalla eikä halunnut perustaa erillistä työryhmää SIS II -hanketta varten. - Uusi testausympäristö maksaa arviolta kolme miljoonaa euroa. Summa katetaan Euroopan unionin talousarviosta. Järjestelmän käyttöön liittyvät juoksevat kulut eivät sisälly hintaan. Tämän riskin osalta komissiolla oli kaksi tavoitetta: välttää kielteinen vaikutus SIS II -hankkeen kokonaisaikatauluun ja välttää häiritsemästä meneillään olevaa SIS 1+ -järjestelmän päivitystyötä, josta vastasi Ranska. Molemmat tavoitteet saavutettiin ja riskiä voitiin pienentää. Päätös SIS 1+ -ympäristön hankintasopimuksen tekemisestä toimittajan kanssa julkistettiin 11. kesäkuuta 2011. Hankintamenettelyt saatiin päätökseen, ja riskiä valvotaan jatkuvasti. On kuitenkin syytä korostaa erästä keskeistä näkökohtaa. Vaikka kokonaisaikatauluun kohdistuvia vaikutuksia pystyttiin tällä kertaa vähentämään, olisi otettava huomioon se, että päätös ostaa uusi testausympäristö vaikuttaa keskeisten kehittämistoimien talousarvioon. Tätä summaa ei voitu ennakoida, kun komissio ilmoitti sekä kokonaistalousarvion että kokonaisaikataulun neuvostolle lokakuussa 2010. Siirtymisen suunnittelu Komissio on tehnyt tiivistä yhteistyötä kehittämisestä vastaavan päätoimeksisaajan ja jäsenvaltioiden asiantuntijoiden kanssa laatiakseen yksityiskohtaisen suunnitelman SIS 1+ -järjestelmästä SIS II -järjestelmään siirtymiselle. SIS-VIS-komitea antoi 23. helmikuuta 2011 myönteisen lausunnon kolmesta tärkeästä siirtymistoimia koskevasta asiakirjasta, jotka ovat SIS II -siirtymissuunnitelma, testausstrategia sekä testaussuunnitelma. Siirtymissuunnitelma on laadittu siten, että se täyttää jäsenvaltioiden asiantuntijoiden tekniset tarpeet ja vastaa näiden suosimaa teknistä lähestymistapaa. Koska tällainen lähestymistapa ei kuitenkaan ole täysin yhdenmukainen siirtymissäädösten kanssa, komissio aikoo ehdottaa vuoden 2012 alkupuolella säädöskehyksen muuttamista siten, että lainsäädäntöön tehdään teknisen lähestymistavan edellyttämät muutokset. Siirtymäprosessin sujuvuuden varmistamiseksi on kiinnitettävä huomiota etenkin tiedon laatuun liittyviin seikkoihin. SIS II -järjestelmään voidaan siirtää vain tietoja, jotka täyttävät SIS 1+ -järjestelmän tiedon laatuvaatimukset. Tiedot, jotka eivät täytä näitä laatuvaatimuksia, on ” puhdistettava ” ennen niiden siirtämistä SIS II -järjestelmään, sillä niitä ei voida siirtää, jos ne eivät ole yhteensopivassa muodossa. Teknisesti tämä tarkoittaa sitä, että tällaiset tiedot on joko muutettava vaatimusten mukaisiksi tai poistettava. Puheenjohtajavaltio Puola on ottanut tietojen puhdistamisen vuoden 2011 toisen puoliskon painopistealaksi. Työryhmän kokouksissa jäsenvaltiot ovat ottaneet esiin SIRENE-järjestelmään siirtymisen. Kyse on siitä, että jäsenvaltioiden nykyiset SIS 1+ SIRENE -toimistojärjestelmät muutetaan uusiksi SIS II SIRENE -järjestelmiksi. Siirtymissäädöksissä edellytetään, että SIS 1+ -järjestelmään osallistuvat jäsenvaltiot toteuttavat toiminnallisia SIRENE-testejä[3]. Komissio katsoo, että tämä neuvoston puitteissa tehtävä työ on olennaisen tärkeää ja että sillä on suuri merkitys koko hankkeen onnistumiselle. Komissio kannatti puheenjohtajavaltio Unkarin ehdotusta siitä, että ongelmat analysoidaan, tarpeet selvitetään ja lainsäädännöllinen tilanne tutkitaan. Komissio asettaa SIS II -keskusjärjestelmän ja sen viestintäinfrastruktuurin saataville täydentävien tietojen testauksen ajaksi[4]. 2.6. SIS II -verkko SIS II -hankkeeseen kuuluu sellaisen maiden välisen tietoliikenneverkon luominen, joka täyttää saatavuuteen, turvallisuuteen, maantieteelliseen kattavuuteen ja palvelutasoon liittyvät vaatimukset ja mahdollistaa tiedonsiirron kansallisten järjestelmien ja keskusjärjestelmän välillä. SIS II -perussäädöksissä kuvataan viestintäinfrastruktuuri, joka on kehitetty SIS II -tietoja ja SIRENE-toimistojen[5] välistä tiedonvaihtoa varten. Kertomuskaudella jäsenvaltiot vahvistivat komissiolle SIS II SIRENE -järjestelmän sähköpostin välityspalvelun tekniset eritelmät, joita tarvitaan toimistojen välillä vaihdettavien tietojen reitittämiseksi ja lähettämiseksi oikein. Komissio käynnisti niiden perusteella hankintamenettelyt. 2.7. Operatiivinen hallinnointi Neuvoston ja Euroopan parlamentin SIS II - ja VIS-säädösten hyväksymisen yhteydessä antamien yhteisten julkilausumien perusteella komissio ehdotti kesäkuussa 2009 vapauden, turvallisuuden ja oikeuden alueeseen liittyvien laaja-alaisten tietojärjestelmien operatiivisesta hallinnoinnista vastaavan viraston perustamista. Viraston perustamisesta annettu asetus hyväksyttiin 26. lokakuuta 2011. Vastuu järjestelmien operatiivisesta hallinnoinnista siirtyy virastolle 1. joulukuuta 2012. Viraston päätehtävänä on hoitaa SIS II -järjestelmän (kun se on otettu käyttöön), VIS-järjestelmän ja EURODACin operatiiviseen hallinnointiin liittyvät tehtävät. Tulevaisuudessa viraston vastuulle voitaisiin antaa myös muita laaja-alaisia tietojärjestelmiä, jos asiaa koskevat säädökset niin edellyttävät. 2.8. Turvallisuus Verkkoturvallisuutta käsittelevä työpaja järjestettiin Bratislavassa 17. ja 18. tammikuuta 2011. Työpajassa käsiteltiin kysymyksiä, jotka liittyivät sTESTA-verkkopalvelun (SOC – operatiivinen turvallisuuskeskus, jonka operaattori on HP / Orange Business Services) mahdollisuuteen päästä SIS II -tietoihin. Työpajassa tehdyn päätelmän sekä SIS-VIS-komiteassa 26. tammikuuta 2011 tehdyn komission ehdotuksen perusteella komissio käynnisti tutkimuksen, jossa tarkastellaan SIS II -järjestelmän verkkokerrosten päälle lisättävän salauskerroksen toteuttamista. Jäsenvaltioita pyydettiin esittämään huomautuksia tutkimuksen puitteista, ja niiltä saatiin monia hyödyllisiä ehdotuksia. SIS II -järjestelmän verkkoturvallisuuden lisäämistä koskevan tutkimuksen tulokset esiteltiin SIS-VIS-komitealle 25. toukokuuta 2011. Samalla määritettiin yksi tekninen ratkaisu, joka täytti kaikki vaatimukset. Seuraavassa vaiheessa toteutetaan kokeilututkimus, johon tarvitaan kolme vapaaehtoista jäsenvaltiota. Saksa ja Itävalta ovat jo ilmoittautuneet vapaaehtoisiksi osallistujiksi. 3. Hallinnointi 3.1. Rahoitusvaikutukset Kertomuskauden loppuun mennessä komissio on sitonut talousarviomäärärahoja SIS II -hankkeeseen yhteensä 135 146 000 euroa vuodesta 2002. Niitä vastaavat sopimukset koskevat toteutettavuustutkimuksia, SIS II:n keskusjärjestelmän kehittämistä, tukitoimintoja ja laadunvarmistusta, SIS II -verkkoa, operatiivisen hallinnoinnin valmistelua Strasbourgissa, turvallisuutta, biometriikan valmistelua, viestintää ja asiantuntijoiden virkamatkakuluja. Mainitusta määrästä oli maksettu 72 661 169 euroa vuoden 2002 ja kesäkuun lopun 2011 välisenä aikana. Tärkeimmät menoerät olivat kehittäminen (34 867 228 euroa), verkko (21 520 620 euroa), tukitoiminnot ja laadunvarmistus (8 592 178 euroa) sekä operatiivisen hallinnoinnin valmistelu Strasbourgissa (6 236 058 euroa). Talousarvion toteutuminen | Vuodesta 2002 kesäkuuhun 2011 | Tammikuu–kesäkuu 2011 | (EUR) | Maksusitoumukset | Maksut | Maksusitoumukset | Maksut | Kehittäminen | 80 458 863 | 34 867 228 | 81 407 | 1 431 933 | Tukitoiminnot ja laadunvarmistus | 11 068 521 | 8 592 178 | 1 081 180 | 467 791 | Verkko | 32 375 954 | 21 520 620 | 0 | 1 149 233 | Operatiivisen hallinnoinnin valmistelu | 7 675 715 | 6 236 058 | 207 500 | 1 398 107 | Turvallisuus | 1 354 283 | 217 712 | 479 568 | 0 | Selvitykset / kuulemiset | 961 131 | 942 261 | 20 650 | 20 650 | Tiedotuskampanja | 33 373 | 33 373 | 0 | 0 | Asiantuntijoiden virkamatkakulut | 1 203 286 | 236 866 | 0 | 40 745 | Muut | 14 874 | 14 874 | 0 | 0 | YHTEENSÄ: | 135 146,000 | 72 661,169 | 1 870 304 | 4 508 459 | Vuoden 2011 talousarviomenettelyn päättyessä kolmannes EU:n talousarviossa SIS II -järjestelmän maksusitoumuksia ja maksuja varten osoitetuista määrärahoista asetettiin varaukseen. Maksusitoumusmäärärahojen osalta tämä on yhteensä 10 miljoonaa euroa ja maksumäärärahojen osalta 6 642 473 euroa. Näiden varojen vapauttamisen ehtona oli, että komissio toimittaa budjettivallan käyttäjälle yksityiskohtaiset tiedot SIS II -hankkeen aikataulusta, tarvittavista teknisistä vaiheista, kustannuksista ja kustakin vaiheesta vastuullisesta tahosta sekä antaa budjettivallan käyttäjälle mahdollisuuden tutustua SIS II -järjestelmän kehittämisestä vastaavan palveluntarjoajan kanssa tehtyyn sopimukseen kokonaisuudessaan. Euroopan parlamentille edellisen kertomuskauden päätteeksi annettujen tietojen lisäksi näistä asioista lähetettiin lisätietoja kirjallisesti tammikuussa, toukokuussa ja kesäkuussa 2011. Lisäksi Euroopan parlamentin jäsenille järjestettiin 12. tammikuuta 2011 ja 31. toukokuuta 2011 tekniset esittelytilaisuudet, joissa vastattiin tiettyihin kysymyksiin ja annettiin ajantasaista tietoa hankkeen tilasta. Varaus päätettiin purkaa 14. kesäkuuta 2011 pidetyssä budjettivaliokunnan kokouksessa. Vuoden 2010 lopussa kävi yhä selvemmin ilmi, että SIS II -hankkeen kansallisten järjestelmien kehittämiseen tarvitaan lisärahoitusta. Tämän perusteella komissio tarkasteli jäsenvaltioille vuonna 2010 lähetetyn kyselyn tuloksia voidakseen määrittää kunkin jäsenvaltion tarpeet ja kattaakseen ne ulkorajarahastoa varten käytettävissä olevista määrärahoista siinä määrin kuin mahdollista. Mahdollisesti myönnettävän lisärahoituksen vaihtoehdoista keskustellaan parhaillaan. 3.2. Hankkeen hallinnointi 3.2.1. SIS II -ohjelman hallintoneuvosto Muutetuissa siirtymissäädöksissä, jotka hyväksyttiin 3. kesäkuuta 2010, annetaan hallintoneuvostolle virallisesti asema SIS II:n keskusjärjestelmähankkeen neuvoa-antavana elimenä, jonka tehtävänä on edistää SIS II:n keskusjärjestelmähankkeen ja kansallisten SIS II -hankkeiden välistä johdonmukaisuutta.[6] Hallintoneuvostolla ei ole päätöksentekovaltaa eikä valtuuksia edustaa komissiota tai jäsenvaltioita. Hallintoneuvoston ohjesäännöt tulivat voimaan sen jälkeen, kun niistä oli saatu puoltava lausunto komission vastuullisen pääosaston pääjohtajalta sekä jäsenvaltioiden kokoukselta, joka pidettiin SIS-VIS-komitean puitteissa 23. maaliskuuta 2011. Hallintoneuvosto kokoontui kertomuskaudella 21 kertaa. 3.2.2. SIS-VIS-komitea (SIS II) SIS II -järjestelmän kehittämisessä komissiota avustaa SIS-VIS-komitea. SIS-VIS-komitea kokoontui viisi kertaa käsittelemään SIS II -järjestelmään liittyviä teknisiä asioita vuoden 2011 tammi- ja kesäkuun välisenä aikana. Kuten on jo todettu, siirtymisen, testauksen ja hallintoneuvoston menettelysääntöjen osalta tehtiin monia keskeisiä päätöksiä. SIS-VIS-komitean säännöllisten kokousten lisäksi järjestetään komitean työryhmien tapaamisia ja työpajoja, joissa keskustellaan teknisistä yksityiskohdista ja joihin osallistuu jäsenvaltioiden asiantuntijoita. Näissä kokouksissa keskitytään yleensä kysymyksiin, jotka koskevat yksittäisiä hanketuotoksia. - Testejä käsittelevä neuvoa-antava ryhmä (TAG) antaa SIS-VIS-komitealle lausunnon testien järjestämiseen, toteuttamiseen ja niiden tulosten tulkitsemiseen liittyvistä seikoista. Ryhmä kokoontui kertomuskaudella 18 kertaa - Muutoshallinnasta vastaava asiantuntijaryhmä (CMB) antaa raportoitujen ongelmien luokittelua, laadullista määrittelyä ja korjausten vaikutuksia koskevia neuvoja. Koska keskusjärjestelmän päivitettyjen teknisten eritelmien hyväksymiseen oli käytetty merkittävästi voimavaroja vuonna 2010 ja koska vaatimukset olivat näin ollen vakiintuneet, tämä työryhmä, joka myös raportoi SIS-VIS-komitealle, ei ole kokoontunut virallisesti kertomuskaudella. - Tällä kertomuskaudella on järjestetty kolme SIS II -siirtymistyöryhmän kokousta, joiden tarkoituksena oli antaa neuvoja SIS-VIS-komitealle ja edistää toimintaa tällä keskeisellä osa-alueella. 3.2.3. Kansalliset suunnittelutoimet ja niiden koordinointi Jäsenvaltioiden kansallisista hankevastaavista on perustettu työryhmä antamaan neuvoja komission hanketyöryhmälle. Sen kokouksissa käsitellään suunnitteluun liittyviä yksityiskohtaisia kysymyksiä, riskejä ja toimintoja sekä hankkeen keskustasolla että kansallisella tasolla. Työryhmä kokoontui kertomuskaudella viisi kertaa. 3.2.4. Neuvosto Neuvostossa on pidetty kokouksia myönteisen ilmapiirin vallitessa. Noudattaen neuvoston päätelmiä ja hankkeen kaikkien osapuolten toivetta täydellisestä avoimuudesta komissio tiedottaa neuvostolle säännöllisesti SIS II:n kokonaisaikataulun toteutuksesta ja keskusjärjestelmähankkeen kustannuksista. Komissio osallistuu Schengenin tietojärjestelmästä vastaavien neuvoston valmisteluelinten kokouksiin ja kaikkiin ministerineuvoston istuntoihin, joiden esityslistalla SIS II on. Komissio on antanut kertomuksia SIS II -hankkeen tilanteesta ja hankkeen seuraavista vaiheista. Komissio myös julkaisee viikoittain tiedotteen, jossa esitetään yhteenveto teknisistä edistysaskeleista hankkeessa mukana oleville kansallisen tason toimijoille. 3.2.5. Euroopan parlamentti Komissio jatkoi säännöllistä tiedottamista Euroopan parlamentille SIS II -järjestelmän tilanteesta luotettavien, todennettavissa olevien ja ajanmukaisten tietojen pohjalta. SIS II -säädösten[7] mukaisten raportointivelvollisuuksien täyttämisen lisäksi komissio on toimittanut Euroopan parlamentille lisätietoja talous-, sopimus- ja aikatauluasioista sekä hankkeen tilanteesta osana keskusteluja, jotka käytiin SIS II -hankkeen vuoden 2011 määrärahojen varauksesta vapauttamisesta (katso kohta 3.1). Myös kansalaisvapauksien sekä oikeus- ja sisäasioiden valiokuntaa pidettiin ajan tasalla SIS II -hankkeen tilanteesta. Komissio vastasi myös kahteen parlamentin kysymykseen, jotka liittyivät SIS-järjestelmään. 4. Seuraavan KERTOMUSKAUDEN ENSISIJAISET TAVOITTEET Seuraavan kertomuskauden kolme ensisijaista toiminta-alaa ovat seuraavat: - testausvaiheiden ja niihin liittyvien korjausvaiheiden vuorottelu; tavoitteena on toisen välitavoitetestin ja kattavan testauksen valmistelu vuonna 2012 - turvallisuutta koskevaa työtä jatketaan, ja sen perusteella vuoden 2012 toisen ja kolmannen vuosineljänneksen aikana tehdään turvatoimien tarkastus - muuntimen testaus; ensimmäinen siirtymäharjoitus SIS 1+ -järjestelmästä SIS II -järjestelmään vuoden 2012 toisella neljänneksellä, koko järjestelmän kattava harjoitus vuoden 2012 toisella ja kolmannella neljänneksellä ja tietojen siirto SIS II -järjestelmään ennen järjestelmän varsinaista käyttöönottoa vuonna 2013. 5. Päätelmät Kertomuskaudesta ei selvitty ilman pieniä ongelmia. Keskeisten toimijoiden yhteistyö ja EU:n toimielinten välinen avoin viestintä auttoivat kuitenkin suurelta osin varmistamaan, että merkittävät riskit ja ongelmat havaittiin ajoissa ja niitä lieventäviä tai korjaavia toimia toteutettiin. Vuoden 2011 toisella puoliskolla toteutettava intensiivinen testaus jäsenvaltioiden järjestelmien ja keskusjärjestelmän välillä luo pohjan vuonna 2012 toteutettaville kriittisille testeille, joita ovat toinen välitavoitetesti ja kattava testi. Hankkeen kokonaisaikataulussa pysyminen määräytyy pitkälti sen mukaan, saadaanko intensiivinen testausvaihe päätökseen vuoden 2011 aikana. Työtä tehdään myös sen varmistamiseksi, että järjestelmä täyttää vuonna 2012 tehtävän turvatoimien tarkastuksen vaatimukset. SIS 1+ -järjestelmästä SIS II -järjestelmään siirtymisen valmistelu jatkuu, ja muunninta testataan intensiivisesti. Näin varmistetaan, että koko prosessi voidaan toteuttaa riittävän luotettavasti. Liite I SIS-VIS-komitean (SIS II) kokoukset ja työryhmäkokoukset Raportointijakson aikana järjestetyt kokoukset TAMMIKUU 2011 | 12, 19, 25 | SIS II -ohjelman hallintoneuvosto | 18 | SIS II -siirtymistyöryhmä | 26 | Kansallisten SIS II -hankevastaavien kokous | 26 | SIS-VIS-komitea (SIS II:n tekninen rakenne) | 11 | SIS II -testausstrategian työpaja | 4, 18, 25 | SIS II:n testauksen neuvoa-antavan työryhmän kokous | HELMIKUU 2011 | 2, 9, 22 | SIS II -ohjelman hallintoneuvosto | 23 | Kansallisten SIS II -hankevastaavien kokous | 23 | SIS-VIS-komitea (SIS II:n tekninen rakenne) | 1, 15, 22 | SIS II:n testauksen neuvoa-antavan työryhmän kokous | MAALISKUU 2011 | 2, 9, 16, 22, 30 | SIS II -ohjelman hallintoneuvosto | 23 | SIS-VIS-komitea (SIS II:n tekninen rakenne) | 23 | Kansallisten SIS II -hankevastaavien kokous | 29 | SIS II:n testauksen neuvoa-antavan työryhmän kokous | 22 | SIS II:n yhteensopivuustestauksen (laajennettu) testikuvauksia käsittelevä työpaja | 24 | SIS II -siirtymistyöryhmä | HUHTIKUU 2011 | 6, 13, 27 | SIS II -ohjelman hallintoneuvosto | 5, 12, 19, 26 | SIS II:n testauksen neuvoa-antavan työryhmän kokous | TOUKOKUU 2011 | 10, 18, 24 | SIS II -ohjelman hallintoneuvosto | 25 | SIS-VIS-komitea (SIS II:n tekninen rakenne) | 25 | Kansallisten SIS II -hankevastaavien kokous | 17 | SIS II -siirtymistyöryhmän kokous | 12, 17, 24, 31 | SIS II:n testauksen neuvoa-antavan työryhmän kokous | KESÄKUU 2011 | 1, 8, 15, 28 | SIS II -ohjelman hallintoneuvosto | 23 | SIS II -yhteensopivuustestausta käsittelevä työpaja | 29 | SIS-VIS-komitea (SIS II:n tekninen rakenne) | 29 | Kansallisten SIS II -hankevastaavien kokous | 7, 14, 21 | SIS II:n testauksen neuvoa-antavan työryhmän kokous | SIS-VIS-komitean (SIS II) kokoukset ja työryhmäkokoukset b) Seuraavalle raportointikaudelle alustavasti suunnitellut kokoukset HEINÄKUU 2011 | 6, 12, 19, 27 | SIS II -ohjelman hallintoneuvosto | 20 | SIS-VIS-komitea (SIS II:n tekninen rakenne) | 20 | Kansallisten SIS II -hankevastaavien kokous | 5, 12, 19, 26 | SIS II:n testauksen neuvoa-antavan työryhmän kokous | 14 | SIS II M2, testausta valmisteleva kokous | ELOKUU 2011 | 10, 23 | SIS II -ohjelman hallintoneuvosto | 2, 9, 16, 23, 30 | SIS II:n testauksen neuvoa-antavan työryhmän kokous | SYYSKUU 2011 | 7, 14, 21, 28 | SIS II -ohjelman hallintoneuvosto | 21 | SIS-VIS-komitea (SIS II:n teknistä rakennetta käsittelevä kokous) | 21 | Kansallisten SIS II -hankevastaavien kokous | 6, 13, 20, 27 | SIS II:n testauksen neuvoa-antavan työryhmän kokous | LOKAKUU 2011 | 5, 19, 26 | SIS II -ohjelman hallintoneuvosto | 24 | SIS-VIS-komitea (SIS II:n teknistä rakennetta käsittelevä kokous) | 24 | Kansallisten SIS II -hankevastaavien kokous | 4, 11, 18, 25 | SIS II:n testauksen neuvoa-antavan työryhmän kokous | MARRASKUU 2011 | 9, 16, 23 | SIS II -ohjelman hallintoneuvosto | 23 | SIS-VIS-komitea (SIS II:n teknistä rakennetta käsittelevä kokous) | 23 | Kansallisten SIS II -hankevastaavien kokous | 8, 15, 22, 29 | SIS II:n testauksen neuvoa-antavan työryhmän kokous | JOULUKUU 2011 | 7, 14, 21 | SIS II -ohjelman hallintoneuvosto | 21 | SIS-VIS-komitea (SIS II:n teknistä rakennetta käsittelevä kokous) | 21 | Kansallisten SIS II -hankevastaavien kokous | 6, 13, 20 | SIS II:n testauksen neuvoa-antavan työryhmän kokous | [pic][pic][pic] [1] Neuvoston asetus (EY) N:o 1104/2008, annettu 24 päivänä lokakuuta 2008, Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) siirtymisestä, (EUVL L 299, 8.11.2008, s. 1) ja neuvoston päätös 2008/839/YOS, tehty 24 päivänä lokakuuta 2008, Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) siirtymisestä (EUVL L 299, 8.11.2008, s. 43). [2] Asetuksen (EY) N:o 1104/2008 ja neuvoston päätöksen 2008/839/YOS 10 artiklan 3 kohta. [3] Asetuksen (EY) N:o 1104/2008 ja päätöksen 2008/839/YOS 9 artiklan 1 kohta. [4] Asetuksen (EY) N:o 1104/2008 ja päätöksen 2008/839/YOS 9 artiklan 2 kohta. [5] Euroopan parlamentin ja neuvoston asetus (EY) N:o 1987/2006, annettu 20 päivänä joulukuuta 2006, toisen sukupolven Schengenin tietojärjestelmän (SIS II) perustamisesta, toiminnasta ja käytöstä (EUVL L 381, 28.12.2006, s. 4), 4 artikla, sekä neuvoston päätös 2007/533/YOS, tehty 12. kesäkuuta 2007, toisen sukupolven Schengenin tietojärjestelmän (SIS II) perustamisesta, toiminnasta ja käytöstä (EUVL L 205, 7.8.2007, s. 63), 4 artikla. [6] Neuvoston asetus (EU) N:o 541/2010, annettu 3 päivänä kesäkuuta 2010, Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) siirtymisestä annetun asetuksen (EY) N:o 1104/2008 muuttamisesta (EUVL L 155, 22.6.2010, s. 19) ja neuvoston asetus (EU) N:o 542/2010, annettu 3 päivänä kesäkuuta 2010, Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) siirtymisestä tehdyn päätöksen 2008/839/YOS muuttamisesta (EUVL L 155, 22.6.2010, s. 23); kyseisillä säädöksillä lisätään siirtymissäädöksiin 17 a artikla. [7] Schengenin tietojärjestelmästä (SIS 1+) SIS II -järjestelmään siirtymisestä annetun neuvoston asetuksen (EY) N:o 1104/2008 ja samasta asiasta tehdyn neuvoston päätöksen 2008/839/YOS 18 artikla.